
A gyalogosok és járművezetők kommunikációjának vizsgálata VR térben

Napjainkban egyre elterjedtebbek a vezetéssegítő technológiák a gépjárművekben, az autonóm, önvezető autók térnyerése fokozatosan érzékelhető lesz a következő évtizedekben.
A közúti közlekedésben a gyalogos balesetek aránya nagy arányú, a gépjárművezetők és a gyalogosok kommunikációja elengedhetetlen az esetleges balesetek elkerülése érdekében. Ezek főként a kijelölt gyalogátkelőhelyeken történnek, ezért is fontos, hogy kommunikálni tudjon a jármű(vezető) a gyalogossal.
A gyalogosok és a gépjárművezetők a kijelölt gyalogátkelőhelyek környezetében sokféle módon kommunikálhatnak egymással. Az elsőbbségadási szándékot a járművezetők gyakran bólintással, kézjellel vagy fényszóró villantással erősítik meg a járókelők számára. A jövőben az önvezető autók elterjedésével ez a fajta kommunikáció megszűnik és a helyét átveszi egy teljesen másfajta jelzés. Az egyik ilyen lehetőség a gépjárművekre szerelt LED kijelző, ami fénnyel jelzi a gyalogosnak az elsőbbség megadását.
A dolgozat elkészítése során egy VR térben modellezett gyalogátkelőhelyen kelnek át a résztvevők, amely során egy LED kijelző által kapnak üzenetet arról, hogy a jármű megadja nekik az elsőbbséget. A kísérletet során azt vizsgáljuk, hogyan reagálnak az gyalogosok a gépjárműre szerelt LED kijelző jelzéseire, értik-e azt, megbíznak-e benne. Eközben egy a lábra szerelt elmozdulás-mérő segítségével rögzítjük, hogy a résztvevő mikor kelne át az úttesten. Az adatok rögzítése után az eredményeket elemezzük és kiértékeljük, majd következtetéseket vonunk le.
Az eredményekből arra következtetünk, hogy a gyalogosok rövid tanulási, helyzetfelismerési idő után gyorsan felismerik a jelzés szándékát és megbíznak benne, bátran átkelnek a gyalogátkelőhelyen.



